পৃথিবীর সর্বোচ্চ শৃঙ্গ মাউন্ট এভারেস্টের দেশ নেপাল। এভারেস্ট ছাড়াও এই দেশ ধারণ করে অন্নপূর্ণা, লোৎসে, কাঞ্চনজঙ্ঘা, মাকালু সহ বাঘা বাঘা সব পর্বতমালাকে। বাংলাদেশের আশেপাশে কম খরচে ঘুরে আসতে তিনটি দেশের নাম সবার প্রথমে মাথায় আসে, ভারত, ভুটান আর নেপাল। ভারত সরাসরি ট্যুরিস্ট ভিসা দেয়, তাই সড়ক ও আকাশপথের যেকোনো একটাতেই ভারত চলে যাওয়া সম্ভব। আকাশপথের পাশাপাশি ভারত হয়ে সড়কপথেও যাওয়া যায় ভুটান আর নেপালে। আকাশপথে খরচ একটু বেশি পড়ে আর নেপালের এয়ারপোর্টগুলোর অবস্থা বেশি ভালো না থাকায় অনেকেই চায় সড়কপথে ভারত হয়ে নেপাল ভ্রমণ করতে। সড়কপথে ভারত হয়ে নেপালে যেতে হলে ভারত হাইকমিশন থেকে যে ভিসাটি নিতে হয় তাকে বলা হয় “ট্রানজিট ভিসা”।